Diari Oficial de la Generalitat Valenciana


Sumari del DOGV 3667, del 17-01-2000 (1999/10896)

RESOLUCIÓ de 16 de desembre de 1999, de la Direcció General d’Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoca un curs de Pedagogia Musical Activa, tercer nivell, adreçat al professorat especialista de Música de Primària, de Secundària i de BUP dels centres de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3667

Data del DOGV
:   17-01-2000

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1999/10627


Data del document
:   16-12-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * personal docent
    * música
    * educació artística

RESOLUCIÓ de 16 de desembre de 1999, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoca un curs de Pedagogia Musical Activa, tercer nivell, adreçat al professorat especialista de Música de Primària, de Secundària i de BUP dels centres de la Comunitat Valenciana. [1999/X10933]
  
L'aprovació del Reial Decret 986/1991, de 14 de juny, pel qual s'establix el calendari d'aplicació de la Llei d'Ordenació General del Sistema Educatiu (LOGSE), modificat i completat pel Reial Decret 1.487/1994, d'1 de juliol (BOE 28 de juliol de 1994), i de cara a la seua implantació generalitzada, cal desenrotllar programes d'intervenció en la formació permanent del professorat de música, el tractament de la qual ha experimentat profunds canvis de concepció en el nou marc curricular dels ensenyaments obligatoris.
  
Per això, i en virtut de les competències que em conferix l'article 18 del Decret 261/1995, de 29 d'agost, del Govern Valencià, resolc:
  
Primer. Convocatòria
  
Convocar un curs monogràfic de Pedagogia Musical Activa, tercer nivell, a càrrec del professor Jos Wuytack, dedicat a l'aprofundiment en l'obra educativa de Carl Orff, dins del pla de formació permanent del professorat especialista de música, tant de Primària com de Secundària, de cara el desenrotllament curricular dels blocs de llenguatge musical i instrumentació d'estes etapes educatives.
  
Segon. Destinataris i requisits de participació
  
El curs es dirigix als mestres d'Educació Musical de Primària (amb un màxim de 90 places) i al professorat de Música de Secundària i BUP (amb un màxim de 30 places), que reunisquen els tres requisits següents:
  
a) Estar acreditat com a especialista d'educació musical si és mestre/a de primària (segons l'annex I), o de l'àrea de música si és professor/a de secundària /BUP
  
b) Estar adscrit al lloc de treball de música en el curs escolar 1999-2000
  
c) Prestar servicis a un centre docent de la Comunitat Valenciana.
  
Per al present curs s'oferta un total de 120 places.
  
La matrícula al curs és gratuïta.
  
Tercer. Contingut del curs
  
Primer dia: 1. Continuar sense canviar 2. El vigor de do major 3. L'empenta de l'equilibri 4. Dòric eufòric 5. Coral corporal
  
Segon dia: 1. Prestigi de Frigi 2. Ostinat ben tractat 3. Cinc d'un salt (5/4) 4. Ostinat correlacionat 5. La veu n'és portaveu
  
Tercer dia: El presidi de Lidi 2. L'ostinat del literat 3. Musicograma 4. Subsidi de Mixolidi 5. Balls populars
  
Quart dia: 1+2 Didàctica en Pràctica 3. Eòlic nostàlgic 4. L'ostinat cordat 5. Final i val
  
Atés el caràcter actiu del curs cal dur flauta dolça o l'instrument personal, roba i calcer còmodes.
  
Quart. Criteris de selecció dels participants
  
La selecció de les sol·licituds presentades es realitzarà per rigorós ordre d'entrada en el registre del servei de Formació del Professorat de la Direcció General d'Ordenació i Innovació Educativa de la Conselleria de Cultura, Educació i Ciència, entre aquelles que reunisquen els requisits de l'apartat segon d'esta resolució, fins quedar cobertes totes les places ofertades.
  
No podran ser seleccionades les sol·licituds presentades pel professorat que, segons la base de dades del Servei de Formació del Professorat, ja han realitzat el curs del 3r nivell de Pedagogia Musical Activa impartit per Jos Wuytack i convocat per la Conselleria de Cultura, Educació i Ciència
  
Cinqué. Finançament
  
El finançament del curs anirà a càrrec del programa 421.30 del pressupost de l'any 2000 i de les aplicacions pressupostàries que determine el caràcter de les despeses.
  
Sisé. Lloc i data de realització
  
El curs es realitzarà al CE Misericòrdia (c/ Casa de la Misericòrdia, 34, 46272 València) del divendres 7 al dilluns 10 de abril de 2000, ambdós inclosos, de 9 a 14 hores, amb una durada total de 20 hores.
  
Seté. Inscripció i documentació
  
Les sol·licituds es realitzaran a través d'instància (segons l'annex II) i es dirigiran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, Servei de Formació del Professorat, Programa de Música, avgda. Campanar, 32, 46358 València.
  
El termini de presentació de la documentació acabarà el 6 de març de 2000.
  
Adjunta a la instància cal presentar la documentació següent:
  
a) el professorat funcionari:
  
- fotocòpia de la diligència del nomenament-possessió (els que són definitius) o de la credencial de l'adjudicació al lloc de treball de música (els que són provisionals i/o interins).
  
b) el professorat de centres privats:
  
- fotocòpia del contracte laboral indefinit,
  
- acreditació dels estudis musicals, segons l'Ordre d'11 d'octubre de 1994 (BOE de 19 d'octubre de 1994),
  
- acreditació de la direcció del centre de que el professor/a sol·licitant és el responsable d'impartir música en el centre, tot especificant els nivells.
  
Les llistes d'admesos es faran públiques als taulers d'anuncis de la Conselleria de Cultura, Educació i Ciència, de les direccions territorials d'Educació i dels CEFIRE de la Comunitat Valenciana.
  
Huité. Certificació
  
En acabar el curs es lliurarà un certificat d'aptitud quan l'assistència haja superat el 85% de les hores lectives.
  
València, 16 de desembre de 1999.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
Annex I
  
Per a l'acreditació de l'especialitat d'educació musical en primària cal presentar un dels documents següents:
  
a) Diploma de Grau Elemental del Conservatori de Música del pla d'estudis de l'any 1966
  
b) Titol d'especialista d'educació musical, lliurat per la Universitat on s'ha cursat la diplomatura
  
c) Certificat d'haver assolit l'especialitat a través d'un curs convocat i/o autoritzat per l'administració Educativa
  
d) Acreditació d'haver accedit al cos de mestres per l'especialitat d'educació musical